PRESENTACIÓ DE ***MEMOIRS OF A SPANISH CIVIL WAR ARTIST*** deCARLES FONTSERÈ (Pensódromo 21, 2016) traducció de Mark Lodge i Maureen Shaughnessy; Institut Ramon Llull (Barcelona), 22 de novembre de 2016.

 Joan Maria Thomàs, professor d’Història Contemporània de la Universitat Rovira i Virgili

En primer lloc voldria agrair a Mark Lodge i a Henry Odell la seva invitació a formar part d’aquesta taula de presentació; també, al director de l’Institut Ramon Llull, Sr. Manuel Forcades, i al comissari del Centenari Carles Fonserè, Sr. Ricard Planas.

Val a dir que la present és una molt excel·lent traducció del català a l’anglès, i el llibre escollit, de la sèrie memorialística de la que n’és autor Carles Fontserè, un de fonamental per a la història de Catalunya.

No és un llibre pròpiament d’història, sinó una autobiografia, però una que resulta altament útil per a la comprensió d’allò que podriem denominar com *la història des d’abaix.* No una història pròpiament dita de la Guerra Civil a Catalunya però sí un recull de record personals que Fontserè va tenir l’encert d’emmarcar adequadíssimament en el context de la preguerra i de la contesa pròpiament dita, proporcionant informació acurada sobre els marcs generals en els quals transcorregueren les seves vivències. Queda clara al llarg de la lectura del llibre la tasca d’investigació que portà a terme arxius com el Municipal d’Història —Ca l’Ardiaca— de Barcelona i altres, així com les visites a algunes de les zones de guerra per on havia estat durant la guerra, amb la intenció de contextualitzar adequadament la seva obra. I també forçat per la destrucció de molts dels seus papers —que hagué de deixar a Catalunya quan s’exilià— i d’obres de la seva autoria, pels ocupants franquistes.

Les vivències escrites de Fontserè ens permeten també copsar aspectes mai explicats de la contesa a casa nostra, o de l’Albacete, seu de les Brigades Internacionals. Hi podem resseguir la vida quotidiana dels combatents o de la rereguarda, allò que poques vegades apareix als llibres d’Història en majúscules; tot i que cada més ho fa, de la mà d’obres com les Seidman, Matthews Ronald Fraser o Jorge M. Reverte. També, d’allò que amb freqüència no es té en compte en els llibres: el que hi ha al darrera dels noms rimbombants d’institucions, organismes, etc.; com sovint sorgiren d’iniciatives individuals.

En el cas de Fontserè resulta especialment interessant el seu pas des del jaumisime-carlisme de tradició familiar —com molt sovint ho era en aquesta tendència política— a un anarquisme i a un catalanisme vitals, sentits de manera natural. Gràcies al llibre tenim informacions fonamentals sobre la vida dels círcols tradicionalistes, sobre el Sometent, sobre Ramon Sales o sobre com el monarquisme alfonsí es passà insòlita i momentàniament al carlisme després del 14 d’abril de 1931 per després seguir un camí propi. I del món dels artistes gràfics i cartellistes durant la República i, sobretot, durant la contesa. De la seva iniciativa de crear el Sindicat i de com hagueren de viure les tensions entre els cenetistes i els comunistes i els d’Esquerra que portaren a l’esclat dels Fets de Maig de 1937. O de com afectaren —específica i personalment a Fontserè, que estigué a punt de perdre la vida afusellat— la repressió contra el POUM instigada pel PSUC i la UGT.

El llibre ens proporciona igualment informacions valuosíssimes sobre la base de les BBII d’Albacete i de la presencia de catalans dins d’ella. Dels principals dirigents de les Brigades i de com era la vida en la seva fase d’entrenament. I sobre com l’Exèrcit Popular, nascut a Catalunya, esdevingué cada vegada més un *ejército español*, amb el retorn de moltes de les seves pràctiques arcaiques, com la reinstauració dels *assistentes-*criats, ben lluny de l’esperit igualitarista inicial. També ens proporciona evidències pràctiques desconegudes fins aleshores de la progressivament patètica situació de la Generalitat després del trasllat del govern central a Barcelona, amb un president Companys que no disposa de gasolina per al seu cotxe oficial.

Sobten algunes de les vivències explicades, com la presència de Fontserè, en els darrers moments de la retirada cap a França de febrer de 1939 a l’Agullana i al Mas Perxès, on passà la nit compartint sostre amb les més altes autoritats, encapçalades pel president Companys i per Tarradellas, per a l’endemà següent passar la frontera.

Pel llibre passen centenars de personatges, i ens assabentem de moltes vicissituds, com la causa de que Valentí Castanys acabés passant-se a la Zona Nacional, on col·laborà amb els falangistes catalans a “Destino”; o saber del salvament d’alguns col·legues de la mort segura en els consells de guerra sumaríssims de la Barcelona del 1939 gràcies a la presencia, ens diu, de maçons infiltrats en l’aparell militar judicial franquista, fet completament desconegut fins aleshores; o el veritable disseny originari de la figureta, ben popular, de “El més petit de tots”. O el sistema d’alertes antibombardejos establert a través d’un servei d’espionatge des de les mateixes Balears, que continuava després via embarcacions en alta mar, fins arribar a Catalunya i que serví per a desenvolupar una tasca de DCA (Defensa Contra Avions) notable.

M’ha interessat especialment, en tant que historiador de les extremes dretes feixistes, o no, a Catalunya i a Espanya, allò que explica sobre la seva etapa carlina, sobre les pràctiques paramilitars en les quals participà durant els primers temps republicans o la defensa de les noies que ballaven sardanes atacades per *jóvenes bárbaros* lerrouxistes, o els seus descendents.

Però allò que resulta imprescindible del llibre es la història del cartellisme català durant la Guerra Civil i les seves connexions, semblances i diferències el cartellisme madrileny i valencià. No s’amaga l’autor d’explicar les seves fonts d’inspiració, ni les influències rebudes. Així com tampoc les aportacions pròpies.

En conjunt, un fresc absolutament fonamental per a entendre aquell món i una contribució important per a reviure com era la Barcelona dels anys 20 i 30 del segle passat.

Només cal demanar que l’esforç editorial i el suport institucional no es detingui amb la publicació d’aquest primer tom de les memòries del personatge. Tan impactant com aquest foren en el moment de la seva aparició els altres, especialment el dedicat a l’exili, que ens proporcionà una visió ben renovadora d’allò que va ser aquella etapa.

Moltes gràcies.

Joan Maria Thomàs